Kínverska peningaplantan kom til Vesturlanda sem lítill afleggjari um miðja síðustu öld en er á stuttum tíma orðin ein vinsælasta pottaplanta heims . Hún er á góðri leið með að ná öðrum tískuplöntum samfélagsmiðlanna , líkt og rifblaðkan og orkídean . Þetta kemur sérstaklega fram á Instagram . Rúmlega 85 þúsund myndir eru merktar myllumerkinu #pileapeperomioides , sem er alþjóðlegt heiti plöntunnar , og aðrar 35 þúsund myndir eru merktar #moneyplant . Peningaplantan á þó enn langt í land að ná rifblöðkunni en á Instagram eru til að mynda tæplega 530 þúsund myndir merktar myllumerkinu #monstera og orkídean er með hvorki meira né minna en 2,7 milljónir mynda merktar #orchid . Sérstök saga – uppruninn óljós Saga kínversku peningaplöntunnar er nokkuð sérstök , og hefur því verið haldið fram að fáar plöntur hafi reynst fræðimönnum eins mikil ráðgáta . Þrátt fyrir að uppruni plöntunnar og heiti hafi ekki verið staðfest fyrr en í kringum 1985 , hafði henni verið dreift af áhugafólki um plöntur frá árinu 1950 , sem gáfu afleggjara til vina og ættingja eða seldu á mörkuðum . Áður en plantan var formlega skilgreind hafði hún komið reglulega inn á borð breskra grasafræðinga , sem gátu lítið sem ekkert sagt um uppruna hennar eða nafn . Árið 1978 komust þeir hins vegar á snoðir um að plantan væri mögulega sú sama og fannst í safni skoska grasafræðingsins George Forrest . Hann hafði dvalist mikið í Kína í upphafi 20. aldar og safnað þar sýnishornum af plöntum . Upp úr því fór ráðgátan að skýrast en enn hafði því ekki verið svarað hvernig kínverska peningaplantan hafði komist lifandi frá Kína til Vesturlanda . Birt var teikning af plöntunni í dagblaðinu Sunday Telegraph , í ársbyrjun 1983 , og leiddi það grasafræðingana til breskra hjóna , sem voru með plöntuna á heimili sínu og höfðu fengið hana sem afleggjara frá vinafólki í Noregi . Ákveðið var að sýna norrænum grasafræðingum plöntuna , og í kjölfarið áttaði sænski grasafræðingurinn Lars Kers sig á því að hann ætti svona plöntu heima hjá sér . Hana hafði hann fengið í gjöf frá ættingja en hafði engar frekari upplýsingar um plöntuna . Kers ákvað að kynna hana í sænska sjónvarpinu og fékk 10.000 bréf , sem sýnir gríðarlegar vinsældir kínversku peningaplöntunnar í Svíþjóð á þeim tíma . Í kjölfarið kom í ljós að það var norski kristniboðinn , Agnar Espegren , sem hafði komið með kínversku peningaplöntuna til Noregs árið 1946 . Talið er að hann hafi keypti afleggjara af plöntunni á markaði í Yunnan-héraði í Kína , og tekið hana með sér þaðan . Plantan lifði af rúmlega ársferðalag til Noregs með viðkomu á Indlandi , sem gefur til kynna hversu harðgerð hún er . Næstu ár ferðaðist Espegren víða um Noreg og átti það til að gefa afleggjara af plöntunni til vina . Á þann hátt dreifðist hún um landið og í framhaldi um nágrannalöndin . Plantan er ein mest selda pottaplantan á Íslandi í dag , að sögn starfsmanna blómabúða . Það er með ólíkindum hvað einn lítill afleggjari frá Kína hefur náð mikilli útbreiðslu á um rúmum sjötíu árum . Kínverska peningaplantan er ekki aðeins falleg , vinsæl og með áhugaverða sögu heldur er líka auðvelt að halda henni á lífi . Mælt er með því að leyfa moldinni að þorna alveg á milli vökvunar og hafa plöntuna í potti með götum á botninum , svo ræturnar blotni ekki of mikið . Plantan þolir ekki of mikla og beina birtu , sem getur haft slæm áhrif á laufin . Þá er mælt með því að snúa plöntunni af og til , svo hún fái jafnt sólarljós á sig alla . Síðan má geta þess að hún vex hratt og það er auðvelt að taka afleggjara . Ekki er verra að hún er sögð færa lukku , annaðhvort í peningamálum eða vináttu . Þú ræður ! Fleiri auðveldar plöntur Við erum ekki öll með græna fingur og miserfitt getur reynst fyrir fólk að halda blessuðum plöntunum á lífi .